Document ID: 32007D0386

ODLOČBA KOMISIJE
z dne 5. junija 2007
o določitvi količin metilbromida, dovoljenih za nujno uporabo v Skupnosti od 1. januarja do 31. decembra 2007 v skladu z Uredbo (ES) št. 2037/2000 Evropskega parlamenta in Sveta o snoveh, ki tanjšajo ozonski plašč
(notificirano pod dokumentarno številko C(2007) 2295)
(Besedilo v nizozemskem, francoskem, italijanskem, poljskem in španskem jeziku je edino verodostojno)
(2007/386/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč (1) in zlasti člena 3(2)(ii) Uredbe,
ob upoštevanju naslednjega:
(1)
Člen 3(2)(i)(d) in člen 4(2)(i)(d) Uredbe (ES) št. 2037/2000 prepovedujeta proizvodnjo, uvoz in dajanje v promet metilbromida za vse uporabe po 31. decembru 2004, razen, med drugim (2), za nujno uporabo v skladu s členom 3(2)(ii) in merili, določenimi s Sklepom IX/6 pogodbenic Montrealskega protokola, skupaj z drugimi pomembnimi kriteriji, o katerih so se dogovorile pogodbenice. Izjeme zaradi nujne uporabe naj bi bila omejena odstopanja, ki bi omogočila kratko obdobje za sprejem drugih možnosti.
(2)
Sklep IX/6 navaja, da je metilbromid upravičen kot „nujen“ samo, če vlagatelj zahtevka oceni, da bi nerazpoložljivost metilbromida za zadevno uporabo povzročila pomembnejše motnje na trgu in če uporabniku niso na voljo nobene druge tehnično ali ekonomsko izvedljive možnosti, sprejemljive z vidika okolja in zdravja ter primerne za pridelke in okoliščine iz zahtevka. Poleg tega morata biti morebitna proizvodnja in poraba metilbromida za nujno uporabo dovoljeni samo v primeru, ko so bili sprejeti vsi tehnično in ekonomsko izvedljivi ukrepi za čim večje zmanjšanje nujne uporabe in vseh morebitnih emisij metilbromida. Vlagatelj zahtevka mora prav tako dokazati, da si je ustrezno prizadeval za ovrednotenje, trženje in odobritev drugih možnosti in nadomestkov s strani nacionalnega regulativnega organa ter da se izvajajo raziskovalni programi za razvoj in uporabo drugih možnosti in nadomestkov.
(3)
Komisija je prejela 40 predlogov za nujno uporabo metilbromida iz šestih držav članic, vključno s Francijo (70 900 kg), Italijo (640 000 kg), Poljsko (27 900 kg), Španijo (322 840 kg), Nizozemsko (120 kg) in Združenim kraljestvom (10 049 kg). Zahtevki se nanašajo na skupaj 1 071 809 kg.
(4)
Komisija je za določitev količine metilbromida, upravičenega do dovoljenja za nujno uporabo v letu 2007, uporabila merila iz Sklepa IX/6 in člena 3(2)(ii) Uredbe (ES) št. 2037/2000. Komisija je v posvetovanjih z državami članicami ugotovila, da so v Skupnosti obstajale ustrezne druge možnosti, ki so jih mnoge pogodbenice Montrealskega protokola vse pogosteje uporabljale, odkar so države članice pripravile predloge za nujno uporabo. Zato je Komisija presodila, da se v letu 2007 lahko uporabi 521 836 kg metilbromida za zadovoljitev nujne uporabe v vsaki navedeni državi članici, ki je zahtevala njegovo uporabo. Ta količina je enaka 2,7 % uporabe metilbromida v Evropski skupnosti v letu 1991, kar pomeni, da so več kot 97,3 % metilbromida zamenjale druge snovi. Kategorije nujne uporabe so podobne kategorijam, ki so določene v tabeli A iz Sklepa XVIII/13 z osemnajstega srečanja pogodbenic Montrealskega protokola (3).
(5)
Člen 3(2)(ii) zahteva, da Komisija tudi določi, kateri uporabniki so lahko deležni izjeme iz naslova nujne uporabe. Člen 17(2) zahteva, da države članice določijo minimalne zahteve za usposobljenost osebja, ki uporablja metilbromid; ker se uporablja le za zaplinjevanje, je Komisija določila, da so zaplinjevalci edini uporabniki metilbromida, ki jih predlagajo države članice in odobri Komisija. Zaplinjevalci morajo biti usposobljeni za varno uporabo; države članice so vzpostavile postopke za določitev zaplinjevalcev na njihovem ozemlju, ki lahko uporabljajo metilbromid za nujno uporabo.
(6)
Sklep IX/6 navaja, da sta proizvodnja in uporaba metilbromida za nujno uporabo dovoljena le v primeru, ko metilbromid ni razpoložljiv iz obstoječih zalog neuporabljenega ali recikliranega metilbromida. Člen 3(2)(ii) navaja, da sta proizvodnja in uvoz metilbromida dovoljena le, če nobena od pogodbenic ne razpolaga z recikliranim ali regeneriranim metilbromidom. V skladu s Sklepom IX/6 in členom 3(2)(ii) je Komisija odločila, da je za nujno uporabo na voljo 31 605 kg zalog.
(7)
Člen 4(2)(ii) določa, da se v skladu s členom 4(4) dajanje v promet in uporaba metilbromida s strani podjetij ali drugih proizvajalcev in uvoznikov prepove po 31. decembru 2005. Člen 4(4) določa, da se člen 4(2) ne uporablja za dajanje v promet in uporabo nadzorovanih snovi, če se uporabljajo za nujno uporabo na podlagi zahteve z dovoljenjem za tiste uporabnike, ki jih navaja člen 3(2). Zato je poleg proizvajalcev in uvoznikov tudi zaplinjevalcem, ki so registrirani pri Komisiji v letu 2007, dovoljeno dajati v promet metilbromid in ga uporabljati za nujne potrebe po 31. decembru 2006. Zaplinjevalec običajno zahteva enega uvoznika za uvoz in dobavo metilbromida. Zaplinjevalcem, registriranim pri Komisiji v letu 2006, je za nujne uporabe dovoljeno v leto 2007 prenesti preostale količine metilbromidov, ki niso bile uporabljene v letu 2006 (imenovane „zaloge“). Evropska Komisija je vzpostavila postopke za izdajo dovoljenj za zmanjšanje zalog metilbromida, preden se uvozi ali proizvede dodatni metilbromid, da se izpolni zahteve za dovoljenja za nujne uporabe v letu 2007.
(8)
Ker nujne uporabe metilbromida veljajo od 1. januarja 2007 in da zainteresirane družbe in izvajalci lahko koristijo ugodnosti sistema izdaje dovoljenj, je primerno, da se ta odločba uporablja od navedenega datuma.
(9)
Ukrepi, predvideni s to odločbo, so v skladu z mnenjem Odbora, ustanovljenega s členom 18 Uredbe (ES) št. 2037/2000 -
SPREJELA NASLEDNJO ODLOČBO:
Člen 1
Kraljevini Španiji, Francoski republiki, Italijanski republiki, Kraljevini Nizozemski in Republiki Poljski se dovoli skupno 521 836 kg metilbromida za nujno uporabo od 1. januarja do 31. decembra 2007 za posebne količine in kategorije uporabe, navedene v prilogah I do V.
Člen 2
Zaloge, ki jih bo pristojni organ vsake države članice prijavil kot zaloge za nujno uporabo, se odštejejo od količine, ki jo zadevna država lahko uvozi ali proizvede za zadovoljitev nujne uporabe.
Člen 3
Ta odločba se uporablja od 1. januarja 2007 do 31. decembra 2007.
Člen 4
Ta odločba je naslovljena na Kraljevino Španijo, Francosko republiko, Italijansko republiko, Kraljevino Nizozemsko in Republiko Poljsko.
V Bruslju, 5. junija 2007

Labels: 3
18
1
20